Tekur aðstoðarmaður Guðjóns við Watford ? Nigel Pearson gerði góða hluti með Leicester . AFP Viðræður Watford við Nigel Pearson eru langt komnar og verður hann væntanlega kynntur sem næsti knattspyrnustjóri enska úrvalsdeildarliðsins á næstu dögum . Watford rak Quique Sáncez Flores í síðustu viku og leitar félagið af sínum þriðja stjóra á leiktíðinni . Watford rak Javi Gracia snemma á leiktíðinni og entist Flores í tæpa 90 daga í starfi í kjölfarið . Pearson var síðast stjóri OH Leuven í Belgíu , en var rekinn þaðan í febrúar síðastliðinn . Pearson kom Leicester upp úr C-deildinni og upp í úrvalsdeildina á sínum tíma . Hann var rekinn frá Leicester í maí 2015 og vann liðið ensku úrvalsdeildina undir stjórn Claudio Ranieri tímabilið á eftir . Hinn 56 ára gamli Pearson hefur einnig stýrt Carlisle , Southampton , Hull og Derby . Þá var hann aðstoðarmaður Guðjóns Þórðarsonar hjá Stoke frá 1999 til 2001 . Watford er sjö stigum frá öruggu sæti í ensku úrvalsdeildinni og hefur aðeins unnið einn leik í öllum keppnum á leiktíðinni .